Samarqandda pora bilan ushlangan hokimlik xodimi yonidan giyohvand modda topildi

Samarqand viloyati Kattaqo'rg'on shahri hokimligi xodimi 1200 dollar pora bilan qo'lga olindi. Bu haqda viloyat Ichki ishlar boshqarmasi axborot xizmati “Bugun.uz”ga xabar berdi.
Ma'lum bo'lishicha, tezkor tadbirda Kattako'rg'on shahar hokimligida bo'lim bosh mutaxassisi bo'lib ishlovchi 1992 yilda tug'ilgan J.R. pora bilan qo'lga tushgan. U fuqaroga shaharda qurilayotgan 12 qavatli uydan 3 xonali xonadonni davlat tomonidan ajratiladigan subsidiya hisobida sotib olishda yordamlashishini aytgan.
Aniqlanishicha, xodim buning evaziga 1200 dollar olayotgan vaqtida ushlangan. Shu bilan birga, o'tkazilgan shaxsiy tintuv vaqtida uning yonidan 5–10 gramm miqdorda “Marixuanna” giyohvandlik moddasi, uni iste'mol qilish uchun mo'ljallangan moslama va 300 dollari pul topilgan.
Kattaqo'rg'on shahar hokimligi xodimi J.R.ga nisbatan Jinoyat kodeksining tegishli moddalari bilan jinoyat ishi qo'zg'atilib, tergov harakatlari olib borilmoqda.
Avvalroq Sirdaryo soliq boshqarmasi boshlig'i o'rinbosari pora bilan qo'lga olingani haqida xabar berilgandi.